NORAKSTS

|  |  |
| --- | --- |
| 21.01.2021. | Nr.1/5 |

**PAR JELGAVAS PILSĒTAS DALĪBU**

**KONKURSĀ “EIROPAS KULTŪRAS GALVASPILSĒTA 2027”**

(ziņo: I.Škutāne)

**Atklāti balsojot: PAR – 12** (A.Rāviņš, R.Vectirāne, V.Ļevčenoks, I.Bandeniece, D.Olte, M.Buškevics, A.Garančs, R.Šlegelmilhs, J.Strods, I.Jakovels, S.Stoļarovs, A.Eihvalds), **PRET –** nav, **ATTURAS – 3** (G.Kurlovičs, L.Zīverts, A.Rublis),

Kultūras ministrija 2020.gada 4.augustā ir izsludinājusi Eiropas kultūras galvaspilsētas nosaukuma piešķiršanas 2027.gadā priekšatlasi saskaņā ar Ministru kabineta 2020.gada 28.jūlija noteikumu Nr.464 “Kārtība, kādā piešķir Eiropas kultūras galvaspilsētas nosaukumu 2027.gadam” (turpmāk – MK noteikumi) 2.punktu un Eiropas Parlamenta un Padomes 2014.gada 16.aprīļa lēmumu Nr.445/2014/ES, ar ko izveido Eiropas Savienības rīcību “Eiropas kultūras galvaspilsētas” no 2020.gada līdz 2033.gadam (turpmāk – Lēmums). Saskaņā ar Lēmuma pielikumā esošo kalendāru, 2027.gadā Eiropas kultūras galvaspilsētas nosaukums tiks piešķirts vienai Latvijas pilsētai. Saskaņā ar MK noteikumiem pilsētu pašvaldības ir tiesīgas līdz 2021.gada 4.jūnijam iesniegt Kultūras ministrijā pieteikumu par pilsētas dalību Eiropas kultūras galvaspilsētas nosaukuma piešķiršanas konkursā (turpmāk – pieteikums). Latvijā Eiropas kultūras galvaspilsētas statusu pilsēta saņem no konkursa rezultātu paziņošanas brīža.

Eiropas kultūras galvaspilsēta ir viena no zināmākajām Eiropas iniciatīvām, kuras mērķis ir veicināt kultūras ieguldījumu pilsētu ilgtermiņa attīstībā, kā arī sekmēt kultūru daudzveidību Eiropā un iedzīvotāju piederības sajūtu kopējai kultūrtelpai. Eiropas kultūras galvaspilsētas projekts ir ilgtermiņa pilsētas, tai skaitā kultūras jomas, attīstības projekts, tāpēc viens no pieteikuma nosacījumiem ir tā sasaiste ar pilsētas attīstības plānošanas dokumentiem.

Atbilstoši Jelgavas pilsētas ilgtermiņa attīstības stratēģijas 2007. – 2020.gadam izvirzītajam stratēģiskajam mērķim - pozicionēt pilsētu kā Zemgales plānošanas reģiona, Latvijas un Eiropas Savienības attīstības centru, un ilgtermiņa prioritātēm “Izglītots, konkurētspējīgs, vesels, sociāli aktīvs un radošs iedzīvotājs”, “Pilsēta ar mūsdienīgu un ilgtspējīgu dzīves vidi” un “Jelgavas pilsētas attīstības programma 2014.-2020.gadam”, pašvaldības politika tiek vērsta, lai Jelgava attīstās kā ekonomiskās aktivitātes, izglītības, veselības, kultūras, sporta un zinātnes centrs.

Minētās attīstības stratēģijas rīcībpolitikas 3.punktā stratēģisko mērķu sasniegšanai ir noteikti īstenojamie pasākumi - veidot pilnvērtīgu kultūras vidi, kas veicina līdzdalību, sadarbību, izcilību un radošās izpausmes; daudzveidīgu atpūtas un tūrisma piedāvājumu pakalpojumu klāsta nodrošināšanu; kultūras, sporta, dabas, ūdens, industriālā tūrisma un kompleksu tūrisma produktu piedāvājuma attīstību; infrastruktūras un materiāltehniskās bāzes modernizāciju un attīstību; kultūras mantojuma, t.sk. nemateriālā, saglabāšanu, nākotnes kultūras mantojuma radīšanu; labvēlīgas vides veidošanu radošo industriju attīstībai.

Lai veicinātu Jelgavas pilsētas atpazīstamību, ekonomisko attīstību, vietējā un starptautiskā tūrisma piesaisti, kā arī pilnveidotu dialogu ar iedzīvotājiem par sociāli būtiskiem jautājumiem, līdzdalību un iesaistīti mākslas un kultūras procesos, veiktu ieguldījumus modernā infrastruktūrā, stiprinātu komunikāciju un jaunrades procesus, veicinātu inovāciju radīšanu starp dažādu nozaru profesionāļiem - kultūras, mārketinga, ekonomikas, izglītības, tūrisma, sporta, sociālās integrācijas, vides aizsardzības jomās strādājošiem, pamatojoties uz likuma „Par pašvaldībām” 12.pantu, 15.panta pirmās daļas 5.punktu un saskaņā ar Ministru kabineta noteikumiem Nr.464 “Kārtība, kādā piešķir Eiropas kultūras galvaspilsētas nosaukumu 2027.gadam”,

**JELGAVAS PILSĒTAS DOME NOLEMJ:**

1. Atbalstīt Jelgavas pilsētas dalību konkursā “Eiropas kultūras galvaspilsēta 2027”.
2. Izstrādāt Jelgavas pilsētas kultūras attīstības programmu 2021.-2027.gadam.
3. Jelgavas pilsētas domes priekšsēdētājam izveidot vadības grupu pieteikuma sagatavošanai dalībai konkursā “Eiropas Kultūras galvaspilsēta 2027”.
4. Jelgavas pilsētas pašvaldības iestādei “Kultūra” sagatavot un iesniegt pieteikumu apstiprināšanai Jelgavas pilsētas domei līdz 2021.gada 30.aprīlim un organizēt visas nepieciešamās darbības lēmuma izpildei.

Domes priekšsēdētājs *(paraksts)* A.Rāviņš

NORAKSTS PAREIZS

Administratīvās pārvaldes

Kancelejas vadītāja B.Jēkabsone

2021.gada 21.janvārī